Аҟаза игәаларшәаразы: Арухаа еиҭеиҳәеит жәлар ринструментқәа роркестр аконцерт шеиҿкаау
15:22 26.04.2022 (ирҿыцуп: 18:12 26.04.2022)
© Видео Sputnik
Аҳәынҭқарратә филармониаҿы мшаԥымза 26 рзы имҩаԥгахоит Оҭар Хәынцариа ихьӡ зху жәлар ринструментқәа роркестр аконцерт. Арадиостудиаҿы аоркестр анапхгаҩы Денис Арухаа еиҭеиҳәеит, уи апрограммеи Оҭар Хәынцариа жәлар рарҳәагақәа аиқәырхараҿы илагалеи ртәы. Аоркестр аԥҵоижьҭеит хәышықәса ҵуеит, араҟа иҟоуп жәлар ринструментқәа рыхққәа зегьы. Арухаа иажәақәа рыла, аконцерт иалахәуп Оҭар Хәынцариа акырӡа аџьабаа здибалоз ансамбль "Гәында", дара хашәак нарыгӡоит.
Оҭар Хәынцариа ихьӡ зху жәлар ринструментқәа роркестр Аԥсны анҭыҵ афестивальқәа рахь иаарыԥхьоит иҳәеит Арухаа. Асахьаркыратә напхгаҩы иаԥхьаҟатәи игәҭакқәа дырзааҭгыло иҳәеит, ҳтәыла ахы-аҵыхәа аконцертқәа амҩаԥгара игәы ишҭоу.